Fjalimi i Presidentit Obama dhe terrorizmi
Presidenti foli ashpër kundër terrorizmit, por analistët e shohin të vështirë fitoren
Në fjalimin e tij, Presidenti Obama i mbajti të larta tonet e retorikës së ashpër ndaj terrorizmit, duke premtuar të luftojë kundër të gjitha kërcënimeve ndaj SHBA-së dhe aleatëve të saj. Sidoqoftë, megjithëse administrata e tij thotë se ka bërë përparim, ka shqetësime serioze se kërcënimi i terrorizmit është në rritje. Në qiejt e Lindjes së Mesme, avionët e Shteteve të Bashkuara dhe të aleatëve vazhdojnë sulmet ndaj Shtetit Islamik. Ai e vuri theksin tek një problem që ka marrë përmasa globale. Analistët janë dakort se SHBA ka provuar se mundet t’i zbulojë dhe godasë terroristët aty ku fshihen. Sidoqoftë, pavarësisht nga sulmet ajrore amerikane, Shteti Islamik nuk është zmbrapsur dhe vazhdon të paraqesë pengje të cilat kërcënon t’i ekzekutojë. Daveed Gartenstein-Ross i Fondacionit për Mbrojtjen e Demokracive nuk është i habitur nga aftësitë ripërtëritëse të këtij grupi. Fajin pjesërisht për këtë e ka administrata e prsidentit Obama për shkak të zgjedhjeve të bëra, thotë ai. Gjatë revoltave të Pranverës Arabe, Presidenti Obama u shpreh se Shtetet e Bashkuara mirëpresin ndryshimin që nxit vetëvendosjen dhe mundësitë e reja përballë asaj që e quajti “pushteti absolut i një diktatori”. E megjithatë, zyrtarë amerikanë tashmë besojnë se ka disa qindra luftëtarë të Shtetit Islamik që po trajnohen në kampet e Libisë lindore. Grupe të tjera po e përdorin gjithashtu Libinë si vend pushimi për luftëtarët e tyre, për të krijuar lidhje të reja dhe për të përftuar armatim. Madje edhe në vendet ku SHBA shënuan përparim, si Jemeni, situata mundet të ndryshojë me shpejtësi, duke krijuar rishtazi destabilitet që do të favorizonte Al-Kaidën e Gadishullit Arabik, tashmë e lidhur me sulmet terroriste të Parisit dhe kërcënimin e luftëtarëve të huaj. Max Abrahms, është analist i terrorizmit. Zyrtarë amerikanë të zbulimit thonë se prej rreth 19 mijë luftëtarësh të huaj që kanë shkuar drejt Sirisë dhe Irakut, të paktën një e treta janë nga Lindja e Mesme dhe Afrika e Veriut. Ata janë gjithashtu të shqetësuar prej numrit në rritje, të paktën 3400, që shkojnë dhe vijnë nga vendet perëndimore, në një betejë globale që analistët thonë se ka marrë drejtimin e gabuar.